Kibar 113: A Poll bee Rom
RAO ning nus sẽn sẽb ne bãensã yaa a Polle. B yõk-a lame n pag Rom la b kɩt tɩ sodaag gũud-a. A Poll gũudame tɩ Rom naab a Sezaar wa bʋ-a. Baa ne b sẽn pag-a wã, b sakdame tɩ neb wat n get-a.
A Poll sẽn ta Rom tɩ rasem a tãab poore, a tʋmame tɩ b tɩ bool Zʋɩf rãmbã taoor dãmb tɩ b wa yẽ nengẽ. Rom Zʋɩf rãmb wʋsg sɩd waame t’a Poll gom a Zezi yelle, la Wẽnnaam rĩungã yell ne-ba. Kẽer tẽeme n lebg kiris-neba, la kẽer pa tẽ ye.
A Poll moona sodaas nins sẽn da gũud-b yẽ wã me. A Poll sẽn zĩnd roogẽ yʋʋm a yiibã fãa, a moona neb nins fãa sẽn wa n ges-a be wã. Rẽ kɩtame tɩ baa a Sezaar zakã rãmb wʋm Wẽnnaam rĩungã koe-noogo, tɩ kẽer meng lebg kiris-neba.
La yaa ãnd la sẽn zĩ n gʋlsdẽ wã? Yaa a Tɩmote. B ra kẽesa yẽ me bãens roogẽ koe-moonegã yĩnga, la masã b yiis-a lame t’a wa n na n sõng a Polle. Yãmb mii a Tɩmote sẽn gʋlsd bũmb ningã bɩ?
Yãmb ket n tẽra Filip ne Efɛɛz tẽnsã yell bɩ? Yaa kibar 110 soabã pʋgẽ la d gom b yelle. A Poll sõngame n lugl tigims tẽn-kãensã pʋsẽ. La a sẽn be bãens masã wã, a gʋlsda kiris-neb nins sẽn be beenẽ wã. Lɛta nins a sẽn gʋlsã bee Biiblã pʋgẽ. Yaa Efɛɛz rãmb sebrã la Filip rãmb sebrã. Dẽnd fotã zugã, a Poll togsda a Tɩmote a sẽn segd n gʋls bũmb ning n tool b zo-rãmb nins sẽn yaa kiris-neb n be Filipã.
Filip kiris-nebã maana a Poll neer wʋsgo. B toola a Poll kũun hal bãensã roogẽ, t’a Poll gʋlsd n na n pʋʋs-b barka. Yaa a Epafordit n tall kũunã n kẽnge. La a sẽn wa n ta be wã, a bẽeme hal n da na n ki. La a yĩnsã sãoome masã t’a na n leb Filipi. A na n zãa lɛtr ning a Poll sẽn kɩt t’a Tɩmote gʋlsã n tɩ kõ Filip kiris-nebã.
A Poll zĩnda bãensã roogẽ n gʋls lɛta a yiib n paase. Lɛtr a ye yɩɩ Kolos kiris-nebã yĩnga. Yãmb mii b sẽn boond seb-kãngã to-to Biiblã pʋgẽ bɩ? B boondame tɩ Kolos rãmb sebre. A gʋlsa lɛtr a to wã n tool a zoa a Filemo me sẽn da be Kolosã. Lɛtrã pʋgẽ, a gomda a Filemo yamb a Onezim yelle.
A Onezim soos n yiime n zoe n kẽng Rom. A zĩnda Rom n wʋm t’a Poll bee bãens roogẽ be. A sẽn wʋm dẽ wã, a kẽnga a Poll nengẽ t’a moon-a koɛɛgã. Rẽ poor bilfu, a Onezim lebga kiris-neda. A sẽn zoe n bas a zu-soabã sãamda a sũurã masã. La yãmb mii a Poll sẽn gʋls a Filemo n yeel bũmb ning bɩ?
A Poll gʋlsame n bõos a Filemo t’a kõ a Onezim sugri. A yeel-a-la woto: ‘Mam tʋmda a Onezim fo nengẽ. Da reeg-a wa f yamb bal ye. Reeg-a wa f ba-bi-nongr me.’ A Onezim sẽn wa n na n leb Kolosã, a zãa lɛtr ning a Poll sẽn gʋls Kolos kiris-nebã, la lɛtr ning a sẽn gʋls a Filemo wã me n kẽnge. A Filemo sẽn bãng t’a yambã lebga kiris-nedã, a sũurã yɩɩ noog wʋsgo.
A Poll sẽn gʋls Filip nebã la a Filemo wã, a togs-b-la kiba-noodo. A yeela Filip nebã yaa: ‘Mam na n tʋma a Tɩmote t’a wa yãmb nengẽ, la mam meng na n wa ges-y-la ka la bilfu.’ A yeela a Filemo me yaa: ‘Segl gãag zĩig fo zakẽ wã mam yĩnga.’
B sẽn wa n yiis a Poll bãensã, a gilga tẽns wʋsg n ges a tẽed-n-taasã. La b le wa n yõk-a lame n kẽes roog Rom yɛsa. A bãngame tɩ so-kãngã a na n kiime. Rẽ n so t’a gʋls n yeel a Tɩmote t’a wa tao-tao. A lɛtrã pʋgẽ, a yeela woto: ‘Mam tũu Wẽnnaam sõma, la a na n kõo maam keoore.’ B sẽn kʋ a Pollã yʋʋm a wãn poore, sodaas n leb n wa sãam Zerizalɛm tẽngã, la so-kãngã yaa Rom sodaase.
La kibay a taab me n be Biiblã pʋgẽ. A Zeova kɩtame tɩ tʋm-tʋmd a Zã gʋls Biiblã sɛb kẽer tɩ Wilgr sebrã be sʋka. Wilgr sebrã gomda bũmb nins sẽn na n wa maan ka la bilfã yelle. Bɩ d gom rẽ yell masã.
Tʋʋma 28:16-31; Filip rãmba 1:13; 2:19-30; 4:18-23; Hebre dãmba 13:23; Filemo 1-25; Kolos rãmba 4:7-9; 2 Tɩmote 4:7-9.
Sogsgo
- B sẽn wa n yõk a Poll n pag Romã, a moona ãnd dãmba?
- Foto wã zugu, ãnd la sẽn zĩ wã, la a maanda bõe?
- A Epafordit yaa ãnda, la a sẽn wa n lebd Filipã, a zãa bõe?
- Bõe yĩng t’a Poll gʋls lɛtr n kõ a zoa a Filemo?
- A Poll sẽn wa n paam a mengã a maana bõe, la bõe n paam-a rẽ poore?
- A Zeova kɩtame tɩ ãnd gʋls Biiblã sɛb nins sẽn gʋls yaoolmã, la Wilgr sebrã gomda bõe yelle?
Sogsg a taaba
- Karm-y Tʋʋm 28:16-31 la Filip rãmb 1:13.
B sẽn wa n kẽes a Poll roog Romã a maana bõe, la wãn to la a tẽebã sẽn da yaa kãn-kãeyã sõng kiris-nebã? (Tʋʋ. 28:23, 30; Fil. 1:14)
- Karm-y Filip rãmb 2:19-30.
Bõe la a Poll yeel tɩ wilgdẽ t’a nanda a Tɩmote ne a Epaforditi, la wãn to la d tõe n dɩk a togs-n-taare? (Fil. 2:20, 22, 25, 29, 30; 1 Kor. 16:18; 1 Tes. 5:12, 13)
- Karm-y Filemo 1-25.
Bõe yĩng la a Poll sẽn sagl a Filemo t’a maan neerã, la wãn to la kãsem dãmbã tõe n dɩk a togs-n-taar rũndã-rũndã? (File. 9; 2 Kor. 8:8; Gal. 5:13)
Wãn to la a Poll goam nins sẽn be Filemon 13, 14 wilgd t’a pa paoogd tigingã neb a taabã, b sũur kasetã sẽn kõt-b sor tɩ b maan bũmb ninsã yĩnga? (1 Kor. 8:7, 13; 10:31-33)
- Karm-y 2 Tɩmote 4:7-9.
Wala tʋm-tʋmd a Polle, wãn to la tõnd me tõe n tall bas-m-yam tɩ d sã n kell n yɩ sakdba, a Zeova na n ning-d-la barka? (Mat. 24:13; Heb. 6:10)
mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn